Paras valokate juuri sinulle riippuu katteen käyttötarkoituksesta. Polyvinyylikloridi (PVC) on edullinen ja suosittu valokatemateriaali, ja soveltuu erityisesti avoterassien katemateriaaliksi. Materiaali on verrattain ohutta, joten sitä ei kannata käyttää, jos on vaarana isot lumikuormat tai katteelle tippuvat raskaat oksat. Tällaisissa kohteissa parempi valinta on polykarbonaatista (PC) valmistettu valokate. Se on iskunkestävä ja helposti työstettävä materiaali. Sitä on saatavilla eri hintaluokassa. Hintaan vaikuttaa katteen pinnoite: ilman pinnoitusta materiaaliin saattaa jäädä vuosien saatossa naarmuja, mutta pinnoitettu kestää sään kulutusta erittäin hyvin. PC- ja PVC-valokatteet ovat uritettuja katteita eli niissä on peltikatoista tuttu aaltomainen profiili. Jos kaipaa sileää ja kestävää valokatetta, on kennolevy loistava valinta. Se on niin ikään erittäin kestävä katemateriaali ja sileän pinnan ansiosta myös helppo puhdistaa. Suurin osa valokatteista ovat kirkkaita, mutta saatavilla on myös värillisiä levyjä, jotka varjostavat ja muuttavat auringon valon sävyä.